Margrét María Sigurðardóttir , umboðsmaður barna , og Dagur B. Eggertsson , borgarstjóri , gáfu hjól til söfnunarinnar og hvöttu þannig aðra til að koma ónotuðum hjólum í notkun á ný . Söfnunin stendur yfir til 30. apríl 2016 og úthlutanir fara fram í maí . Þetta er í fimmta sinn sem hjólasöfnunin fer fram en hún er unnin í samstarfi við Æskuna barnahreyfingu IOGT , Sorpu og ýmsa aðra velunnara . Hjólin verða gefin börnum og unglingum sem ekki hafa kost á því að kaupa sér reiðhjól . Hægt er að sækja um hjól hjá félagsþjónustu sveitarfélaganna . Hjólunum verður safnað á endurvinnslustöðvum Sorpu á Dalvegi í Kópavogi , Breiðhellu í Hafnarfirði , Sævarhöfða , Ánanaustum og Jafnarseli í Reykjavík og Blíðubakka í Mosfellsbæ . Sjálfboðaliðar munu gera hjólin upp undir styrkri stjórn sérfræðinga í reiðhjólaviðgerðum áður en þau verða afhent . Hundruð barna hafa notið góðs af hjólasöfnun Barnaheilla frá því henni var fyst hrundið af stað árið 2012 . Hægt er að fylgjast með verkefninu á Facebook síðu söfnunarinnar og einnig er hægt að skrá sig þar til þátttöku í sjálfboðaliðastarf fyrir hjólaviðgerðir .